Panasonic smider håndklædet i ringen

Den sidste japanske tv-kæmpe har kastet håndklædet i ringen. Panasonic, som i årevis var synonym med kompromisløs billedkvalitet og legendariske plasma-skærme, stopper nu med selv at producere tv. Fremover bliver det den kinesiske producent Skyworth, der skal bygge, markedsføre og sælge tv med Panasonic-logo – både i USA og Europa.

For forbrugerne betyder det én ting: Panasonic-tv’er bliver ikke længere “Made by Panasonic”.

Ifølge meldinger fra et lanceringsarrangement vil Skyworth fremover stå for den kommercielle del af forretningen – herunder distribution og logistik – mens Panasonic fortsat skal bidrage med teknisk ekspertise og kvalitetssikring. Særligt på de dyrere OLED-modeller lægges der op til et tæt samarbejde om udviklingen.

Panasonic har i en årrække kæmpet for at finde sin plads på et tv-marked, der i stigende grad domineres af sydkoreanske og kinesiske producenter. I begyndelsen af 2010’erne var selskabet markedsleder inden for plasma-tv og sad i 2010 på over 40 procent af markedet for plasmaskærme. Men allerede i 2014 stoppede produktionen af plasma, blandt andet som følge af skiftet til LCD-teknologi og en presset økonomi i kølvandet på finanskrisen.

Siden har tv-forretningen været under gradvis afvikling. Panasonic trak sig ud af det amerikanske marked i 2016, outsourcede produktionen til tredjepart i 2021 og vendte først tilbage til USA i 2024 med nye OLED- og Mini LED-modeller, som blev markedsført som designet og udviklet i Japan. I begyndelsen af 2025 udtalte selskabets præsident, Yuki Kusumi, at man var parat til at sælge tv-divisionen, hvis det blev nødvendigt.

Med den nye aftale reducerer Panasonic sin direkte involvering betydeligt, men bevarer retten til at sælge tv under eget navn. Selskabet oplyser samtidig, at der fortsat vil være support på alle Panasonic-tv solgt frem til marts 2026 samt på kommende modeller.

Beslutningen understreger en bredere tendens i branchen. Japanske producenter som Sharp, Toshiba, Hitachi og Pioneerhar allerede forladt eller kraftigt nedskaleret deres tv-produktion. Tidligere i år solgte Sony en majoritetsandel af sin home entertainment-forretning, herunder tv-divisionen, til kinesiske TCL.

Dermed er der i praksis ikke længere nævneværdig tv-produktion tilbage i Japan. Fremover vil Panasonic-logoet fortsat pryde nye modeller, men selve produktionen vil ske uden for landets grænser. For forbrugerne bliver det afgørende, om billedkvalitet og finish fortsat lever op til det niveau, navnet Panasonic historisk har stået for.

Panasonic smider håndklædet i ringen